Отиде си още един земеделец антикомунист | Държавна сигурност.com
Понеделник, 03 Февруари 2020 20:52
В понеделник, 3 февруари 2020 г., почина Нанко Ненчев Колев (1940 – 2020) – земеделец и антикомунист, преследван и репресиран от комунистическия режим, съобщи сайтът Faktor.bg.
Той е брат на николапетковиста Николай Колев, осъден и хвърлен в затвора през 1947 г. След излизането си от затвора избира съдбата на политически емигрант и участва в първата българска рота в НАТО. Включва се в националното ръководство на задграничния Български национален комитет – организация на политическата емиграция, обединяваща земеделците зад граница срещу комунистически режим в Родината им.
Останалият в България Нанко Колев е връзката на задграничната дейност на българските опозиционери с антикомунистите и николапетковистите, които в България са в смъртната хватка на тоталитарния режим. Той помага и приютява много свои репресирани приятели, съдейства им и в опитите да се спасят в емиграция. За тази си дейност и заради убежденията им с неговия брат Нанко е постоянен обект на разработка и тормоз на режима и неговия репресивен апарат.
През 1988 г. в условията на тоталитарната комунистическа система Нанко Колев с още 14 антикомунисти се включва в учредяването на Независимото дружество за защита правата на човека в България с председател политическият затворник Илия Минев.
Неговите цели и задачи са възстановяване на достойнството на българските граждани, политически плурализъм, издирване на политическите затворници, суверенитет на България, неподчинение на каквито и да са имперски интереси и защита правата на всеки човек.
След учредяването Нанко Колев е арестуван от ДС. Дружеството и репресиите срещу неговите членове получават големия обществен отзвук след излъчване на репортаж по радио „Свободна Европа“ и задържаният антикомунист е освободен.
Той продължава опозиционната си политическа дейност. Участва във възстановяването на БЗНС „Никола Петков“ и е сред първите истински антикомунисти основатели на СДС. Едва след рухването на комунистическия режим той отива на посещение в Германия. Там се среща с българските опозиционери работили зад граница. Заедно с тези, които се завръщат в родината си Ненчев продължава да се бори за възстановяване на демокрацията и правовия ред в България. До последния си дъх остава загрижен за съдбата на народа и държавата си.
Нанко Ненчев Колев е баща на лидера на БЗНС Николай Ненчев, министър на отбраната (2014-2017).